 **MESTSKÁ ČASŤ**

**BRATISLAVA-PODUNAJSKÉ BISKUPICE**

Trojičné námestie 11, 821 06 Bratislava

Materiál určený na rokovanie

Miestneho zastupiteľstva dňa : 28.11.2022

**NÁVRH**

**ZÁSADY ODMEŇOVANIA POSLANCOV MIESTNEHO ZASTUPITEĽSTVA MESTSKEJ ČASTI BRATISLAVA-PODUNAJSKÉ BISKUPICE**

**A ĎALŠÍCH OBČANOV ZA ICH PRÁCU PRE MESTSKÚ ČASŤ, V KOMISIÁCH MIESTNEHO ZASTUPITEĽSTVA A PRI KONANÍ OBRADOV**

**PRE VOLEBNÉ OBDOBIE 2022 - 2026**

Predkladá: Materiál obsahuje:

**Ing. Roman Lamoš**

starosta - návrh uznesenia

* Zásady odmeňovania

Spracoval:

Mgr. Ján Špaček

vedúci organizačného oddelenia

**Návrh uznesenia**

( Na schválenie uznesenia je potrebný súhlas nadpolovičnej väčšiny prítomných poslancov )

**Uznesenie č. : .........................**

Miestne zastupiteľstvo mestskej časti Bratislava-Podunajské Biskupice po prerokovaní:

**s c h v a ľ u j e**

predložený návrh zásad odmeňovania poslancov miestneho zastupiteľstva mestskej časti Bratislava-Podunajské Biskupice a ďalších občanov za ich prácu pre mestskú časť, v komisiách miestneho zastupiteľstva a pri konaní obradov pre volebné obdobie 2022 - 2026.

 **MESTSKÁ ČASŤ**

**BRATISLAVA-PODUNAJSKÉ BISKUPICE**

Trojičné námestie 11, 821 06 Bratislava

**ZÁSADY ODMEŇOVANIA**

**POSLANCOV MIESTNEHO ZASTUPITEĽSTVA**

**MESTSKEJ ČASTI BRATISLAVA-PODUNAJSKÉ BISKUPICE**

**A ĎALŠÍCH OBČANOV ZA ICH PRÁCU PRE MESTSKÚ ČASŤ, V KOMISIÁCH MIESTNEHO ZASTUPITEĽSTVA**

**A PRI KONANÍ OBRADOV**

**PRE VOLEBNÉ OBDOBIE 2022 - 2026**

**čl. 1**

**Rozsah platnosti**

 Zásady odmeňovania poslancov Miestneho zastupiteľstva mestskej časti Bratislava- Podunajské Biskupice (ďalej len „miestne zastupiteľstvo“ a ďalších občanov za ich prácu pre mestskú časť, v komisiách miestneho zastupiteľstva (ďalej len „zásady“) upravujú poskytovanie:

1. mesačnej odmeny poslanca miestneho zastupiteľstva mestskej časti Bratislava-Podunajské Biskupice a zástupcu starostu mestskej časti,
2. odmeny aktivistom komisií miestneho zastupiteľstva,
3. odmeny pre recitátora a technicko-organizačného pracovníka pri obradoch,

**čl. 2**

**Tvorba odmien**

 Výdavky súvisiace s výplatou odmien a ich príplatkov uvedených v čl. 1 sa uhrádzajú z rozpočtových prostriedkov Mestskej časti Bratislava-Podunajské Biskupice.

**čl. 3**

**Určenie mesačnej odmeny poslanca**

1. Poslancovi miestneho zastupiteľstva sa za vykonanú prácu súvisiacu s funkciou vyplatí mesačne odmena vo výške 1/12 jedného mesačného platu starostu mestskej časti bez zvýšenia podľa príslušnej platovej triedy, vypočítaného v zmysle § 4 ods. 2 zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov. Podkladom pre výplatu mesačnej odmeny poslancov budú prezenčné listiny z rokovaní miestneho zastupiteľstva, miestnej rady a komisií miestneho zastupiteľstva. Odmena sa zaokrúhľuje na jeden cent nadol.
2. Pri úprave platu starostu mestskej časti sa upravuje aj mesačná odmena poslanca v zmysle bodu 1) tohto článku, s rovnakou účinnosťou, ako plat starostu..

**čl. 4**

**Odmeňovanie zástupcu starostu**

1. Poslancovi, ktorý je dlhodobo uvoľnený zo zamestnania na výkon funkcie zástupcu starostu a plní úlohy starostu mestskej časti v plnom rozsahu, patrí mu plat podľa zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov.
2. V prípade, ak na základe poverenia starostom mestskej časti zastupovanie vyžaduje zvýšenú vecnú a časovú náročnosť práce, mestská časť môže zástupcovi starostu dlhodobo neuvoľnenému zo zamestnania, poskytnúť náhradu ušlého zárobku nad rámec odmeny za výkon funkcie poslanca.

**čl. 5**

**Sankcie za neúčasť na rokovaniach**

1. Za ospravedlnenú neúčasť na rokovaní miestneho zastupiteľstva, miestnej rady, alebo komisie miestneho zastupiteľstva, sa určuje zrážka z mesačnej odmeny poslanca vo výške 10%. V prípade, že v jednom mesiaci, keď budú rokovať všetky tri uvedené orgány mestskej časti, a poslanec sa ospravedlní zo všetkých troch, za tento mesiac mu bude krátená základná mesačná odmena o 30%.
2. Za neospravedlnenú neúčasť na rokovaní miestneho zastupiteľstva, miestnej rady, alebo komisie miestneho zastupiteľstva, sa určuje zrážka zo základnej mesačnej odmeny poslanca vo výške 20%.
3. Mesačná odmena poslanca sa podľa ods. 1) a 2) tohto článku sa kráti aj v prípade, keď na základe rozhodnutia miestneho zastupiteľstva o možnosti elektronického hlasovania, poslanec nezahlasuje o návrhu uznesenia elektronicky.
4. Neúčasť na rokovaní miestneho zastupiteľstva, miestnej rady, alebo komisie miestneho zastupiteľstva je poslanec povinný písomne listom, faxom, alebo e-mailom, vopred oznámiť starostovi mestskej časti. V opačnom prípade bude jeho neúčasť na rokovaní neospravedlnená.
5. Mesačná odmena poslanca sa nekráti pri jeho neúčasti na rokovaniach uvedených orgánov v prípade preukázanej pracovnej neschopnosti, alebo liečenia (fotokópiou PN, resp. liečebného poukazu).

**čl. 6**

**Odmeny členom komisií miestneho zastupiteľstva občanom - odborníkom**

1. Členovi komisie – neposlancovi - občanovi odborníkovi – za jeho prácu v komisii miestneho zastupiteľstva možno poskytnúť mimoriadnu odmenu podľa dosahovaných výsledkov pri plnení úloh komisie.
2. O sume mimoriadnej odmeny rozhoduje predseda komisie.
3. Finančné prostriedky na mimoriadne odmeny sa vyčleňujú v sume 30,- € za jednu účasť na rokovaní komisie na jedného člena komisie – neposlanca.
4. Objem finančných prostriedkov vyčlenený na mimoriadne odmeny pre členov komisie – neposlancov – za ich prácu v komisiách miestneho zastupiteľstva sa rozdelí pre jednotlivé komisie podľa počtu ich členov – neposlancov.
5. Mimoriadne odmeny sa priznávajú a vyplácajú raz ročne, po ukončení kalendárneho roka.

**čl. 7**

**Odmeny pre recitátora a technicko-organizačného pracovníka pri obradoch**

Na úpravu zovňajšku sa starostovi a poslancom vykonávajúcim sobáše a iné obrady, ako recitátorovi a technicko-organizačnému pracovníkovi pri obradoch určuje odmena nasledovne (za sobáše a iné obrady v deň konania):

b) recitátor: - za prvý sobáš/obrad .................................. 15,- €

 - za každý ďalší sobáš/obrad ....................... 5,- €

c) tech.- org. pracovník: - za prvý sobáš/obrad .................................. 15,- €

 - za každý ďalší sobáš/obrad ....................... 5,- €

**čl. 8**

**Spoločné a záverečné ustanovenia**

1. Zásady odmeňovania poslancov Miestneho zastupiteľstva mestskej časti Bratislava- Podunajské Biskupice a ďalších občanov za ich prácu pre mestskú časť, v komisiách miestneho zastupiteľstva a pri konaní obradov pre volebné obdobie 2022 – 2026 schvaľuje miestne zastupiteľstvo.
2. V prípade, že mestská časť na základe žiadosti zamestnávateľa poslanca, vyplatí náhradu za vyplatenú náhradu mzdy alebo inej odmeny za prácu zamestnávateľovi, o túto vyplatenú čiastku zamestnávateľovi sa kráti mesačná odmena poslanca.
3. Predsedovia komisií a pracovníci miestneho úradu, zodpovední za výplatu odmien uvedených v týchto pravidlách, sú povinní riadiť sa týmito pravidlami a dodržiavať jeho ustanovenia.
4. Na tomto znení zásad sa uznieslo miestne zastupiteľstvo Mestskej časti Bratislava – Podunajské Biskupice dňa 28. novembra 2022 a je účinné pre volebné obdobie 2022 – 2026, t.j. od 28.11.2022 do prvého zasadnutia miestneho zastupiteľstva po ďalších voľbách do orgánov samosprávy obcí.
5. Dňom účinnosti týchto zásad strácajú platnosť Zásady odmeňovania poslancov miestneho zastupiteľstva mestskej časti Bratislava-Podunajské Biskupice a ďalších občanov za ich prácu v komisiách miestneho zastupiteľstva, schválené Miestnym zastupiteľstvom mestskej časti Bratislava-Podunajské Biskupice dňa 06.12.2018 uznesením č. 10/2018-2022.

V Bratislave dňa

 Ing. Roman Lamoš

 starosta mestskej časti

 Bratislava – Podunajské Biskupice